De  Yfluss vum Änglische Wortschatz zeigt sich vorallem in thematischi Berych, wo d Lüt uss de Schwiiz nit kennt hen. Bsunders Ussdrügg uss de Landwirtschaft sin übernoo worde. Scho allei s Konzept vunere Farm, wo vumene Farmer oder emene Ränter (ängl. renter - Pächter) bearbeitet worde isch, isch für d Glarner völlig neu gsi. De Bode het miesse mit de Häre (ängl. harrow) wo vumene Thräkter zoge worde isch, bearbeitet werde, was zue de Tschoors (ängl. chores - Uffgabe) ghört het. Versorgt worde isch de Thräkter im Scheed (ängl. shed - Schopf). Aapflanzt het mer d Khrap (ängl. crop - Frucht). Näbem bekannte Rogge, Geerschte un Wäize het mer au Chore aabaut, des het aber s glych wie s änglisch corn bedütet, also Mais. Glagert worde isch d Ernte in de Greeneri oder im Säilo (ängl. grainery, silo). D Glarner hen wie in de Heimet Häi oder Häu gmacht, wo beelt worde isch (ängl. to bale). Im Huus, wo vilycht e Looghuus (ängl. log-cabin - Blockhuus) gsi isch, het mer e Sink (ängl. sink - Spülbecke) un dernäbe e Khäunter (ängl. counter - Chucheablag) gha.